**ROKIŠKIO RAJONO SAVIVALDYBĖS TARYBA**

**S P R E N D I M A S**

**DĖL NEKILNOJAMOJO TURTO MOKESČIO TARIFŲ NUSTATYMO 2019 METAMS**

2018 m. gegužės 25 d. Nr. TS-

Rokiškis

Vadovaudamasi Lietuvos Respublikos vietos savivaldos įstatymo 16 straipsnio 2 dalies 37 punktu Lietuvos Respublikos nekilnojamojo turto mokesčio įstatymo 6 straipsnio 1 ir 2 dalimis, Rokiškio rajono savivaldybės taryba n u s p r e n d ž i a:

1. Nustatyti nekilnojamojo turto mokesčio tarifus 2019 metams (procentais nuo nekilnojamojo turto mokestinės vertės):

1.1**. 0,3 procento –** juridiniams ir fiziniams asmenims, einamais metais  pirmą kartą įregistravusiems veiklą; juridiniams asmenims, įregistravusiems veiklą kitose savivaldybėse ir pradedantiems veiklą Rokiškio rajono savivaldybėje. Tarifą taikyti 3 metus nuo veiklos pradžios.

1.2. **0,5 procento –** kitiems juridiniams ir fiziniams asmenims.

1.3. **3,0 procentai –** už apleistą ir neprižiūrimą nekilnojamąjį turtą.

2. Šį sprendimą pateikti Panevėžio apskrities valstybinės mokesčių inspekcijos Rokiškio skyriui iki 2018 m. birželio 1 d. ir paskelbti savivaldybės interneto svetainėje.

Sprendimas per vieną mėnesį gali būti skundžiamas Regionų apygardos administraciniam teismui, skundą (prašymą) paduodant bet kuriuose šio teismo rūmuose, Lietuvos Respublikos administracinių bylų teisenos įstatymo nustatyta tvarka.

Savivaldybės meras Antanas Vagonis

Reda Dūdienė

**ROKIŠKIO RAJONO SAVIVALDYBĖS TARYBOS SPRENDIMO PROJEKTO „DĖL NEKILNOJAMOJO TURTO MOKESČIO TARIFŲ NUSTATYMO 2019 METAMS“**

**AIŠKINAMASIS RAŠTAS**

**Sprendimo projekto tikslas ir uždaviniai.**

Tarybos sprendimo projekto tikslas – patvirtinti nekilnojamojo turto mokestį Rokiškio rajono savivaldybėje 2019 metams.

**Šiuo metu esantis teisinis reglamentavimas.**

Sprendimo projektas yra parengtas vadovaujantis Lietuvos Respublikos vietos savivaldos įstatymo 16 straipsnio 2 dalies 37 punktu ir Lietuvos Respublikos nekilnojamojo turto mokesčio įstatymo 6 straipsnio 1 ir 2 dalimis.

**Sprendimo projekto esmė.**

Nekilnojamojo turto mokesčio įstatymą nekilnojamojo turto mokestis gali būti nuo 0,3 procento iki 3 procentų nekilnojamojo turto mokestinės vertės. Nuo 2016 metų savivaldybės tarybos buvo padidintas mokestis nuo 0,3 iki 0,5 proc. Siūlome palikti tą patį tarifą ir 2019 metams, t. y **0,3 proc.** juridiniams ir fiziniams asmenims, pirmą kartą įregistravusiems veiklą. Taip pat juridiniams asmenims, kurie pagrindinę veiklą yra įregistravę kitose savivaldybėse, bet nori pradėti veiklą mūsų rajone ir turi čia nekilnojamąjį turtą. Šioms grupėms 0,3 procento tarifas būtų taikomas 3 metus; **0,5 proc.** – visiems kitiems fiziniams ir juridiniams asmenims ir **3 proc**. – už apleistą nekilnojamąjį turtą .

2016 metais NTM gauta 192 178 eurai, tai yra 60 603 eurais daugiau nei 2015 metais. 2017 metais gauta 308,6 tūkst. Eur. Tai 116,4 tūkst. Eur daugiau nei 2016 metais. Iš viso 2016–2017 m. gauta 177 tūkst. Eur daugiau nei iki tarifo padidinimo. Daugiau nei puse šios sumos (93,6 tūkst. Eur) buvo padidinta Smulkaus ir vidutinio verslo programa 2017–2018 metais.

 **2018 m. nustatyti NTM tarifai ( proc.)**

|  |  |
| --- | --- |
| Panevėžio rajono savivaldybė |  0,3 |
| Pasvalio rajono savivaldybė | FA-0,3JA- 0,8-1,0 |
| Utenos rajono savivaldybė | FA ir labai mažoms įmonėms- 0,9Vidutinėms ir stambioms įmonėms-1,0 |
| Anykščių rajono savivaldybė |  1,0 |
| Biržų rajono savivaldybė | Viešbučiams, maitinimo ir poilsio įstaigoms -0,5Kitiems- 1,0 |
| Kupiškio rajono savivaldybė |  1,0 |
| Rokiškio rajono savivaldybė | FA ir JA pradedantiems veiklą savivaldybėje 3 metus nuo veiklos pradžios- 0,3Kitiems FA ir JA -0,5 |

Visos savivaldybės už neprižiūrimą ir apleistą NT taiko maksimalų- 3,0 proc. tarifą.

**Galimos pasekmės, priėmus siūlomą tarybos sprendimo projektą:**

n**eigiamos:** neigiamų pasekmių nenumatoma;

t**eigiamos:** papildomos biudžeto pajamos ir smulkaus verslo skatinimas.

**Sprendimo nauda rajono gyventojams**. Stabilumas mokesčių mokėtojams. Naujai įregistravusiems veiklą taikomas mažiausias tarifas 3 metus.

**Finansavimo šaltiniai ir lėšų poreikis**: papildomo lėšų poreikio nereikia.

**Suderinamumas su Lietuvos Respublikos galiojančiais teisės norminiais aktais.**

Projektas neprieštarauja galiojantiems teisės aktams.

**Antikorupcinis vertinimas-** teisės akte nenumatoma reguliuoti visuomeninių santykių, susijusių su LR Korupcijos prevencijos įstatymo 8 str. 1 d. numatytais veiksniais, todėl teisės aktas nevertintinas antikorupciniu požiūriu.

Finansų skyriaus vedėja Reda Dūdienė